สมาคมธนาคารฮึ่มผู้บริโภคเจอดีแน่
‘ธวัชชัย’ออกโรงรัฐบาลไม่แฟร์‘นิด้า’แนะตั้งกองทุนโครงสร้าง
10 ม.ค. 2555

‘ธวัชชัย’ออกโรงรัฐบาลไม่แฟร์‘นิด้า’แนะตั้งกองทุนโครงสร้าง
สมาคมธนาคารไทยฮึดรัฐเรียกเก็บเงินเพิ่มใช้หนี้กองทุนเพื่อการฟื้นฟูฯ ไม่แฟร์ทำต้นทุนเพิ่ม ขู่ส่งต่อภาระให้ผู้บริโภครับกรรม
นายธวัชชัย ยงกิตติกุล เลขาธิการสมาคมธนาคารไทย กล่าวว่า แนวทางการออก พ.ร.ก.โยกหนี้กองทุนเพื่อการฟื้นฟูและพัฒนาระบบสถาบันการเงินเพื่อลดภาระค่าใช้จ่ายดอกเบี้ยของกระทรวงการคลัง โดยให้อำนาจธนาคารแห่งประเทศไทย (ธปท.) เรียกเก็บเงินนำส่งจากธนาคารพาณิชย์จากที่ส่งให้สถาบันคุ้มครองเงินฝากในอัตรา 0.4% เพิ่มขึ้นได้ถึง 1% ไม่ยุติธรรมต่อสถาบันการเงินเอกชน เนื่องจากธนาคารพาณิชย์ที่อยู่รอดจากวิกฤตปี 2540 ส่วนใหญ่ไม่ได้พึ่งพาเงินจากภาครัฐ แต่ใช้วิธีขายสินทรัพย์หรือออกตราสารกึ่งหนี้กึ่งทุน
“หากพิจารณาจากเงินฝากในระบบขณะนี้ที่ 7.7 ล้านล้านบาท ธนาคารพาณิชย์จะมีต้นทุนเพิ่มขึ้นอีก 4.2 หมื่นล้านบาท รวมปีละ 7 หมื่นล้านบาท จากเดิมที่จ่ายให้สถาบันคุ้มครองเงินฝาก 0.4% ตกประมาณปีละ 2.8 หมื่นล้านบาท ขณะที่ธนาคารจากภาครัฐไม่ต้องเสีย” นายธวัชชัย กล่าว
นายธวัชชัย กล่าวว่า ต้นทุนที่เพิ่มขึ้นในส่วนนี้อาจส่งผลต่อความสามารถในการแข่งขันระหว่างธนาคารเฉพาะกิจภาครัฐและธนาคารพาณิชย์มีความเหลื่อมล้ำ นอกจากนี้ยังอาจส่งผลในระยะยาวจากการเปิดเสรีภาคการเงิน ทำให้ธนาคารไม่มีทางเลือกอื่นนอกจากส่งต่อต้นทุนที่เพิ่มขึ้นไปยังลูกค้า แต่คงต้องรอความชัดเจนจาก ธปท. ว่าจะเรียกเก็บเพิ่มขึ้นในอัตราเท่าใด
“นโยบายของภาครัฐเขาจะทำยังไงก็ได้ แบงก์พาณิชย์คงไม่มีทางเลือกอื่นนอกจากส่งผ่านต้นทุนไปสู่ผู้บริโภค เพราะคงไม่สามารถแบกรับต้นทุนปีละ 7 หมื่นล้านบาทได้ ขณะที่ตั๋วบี/อี ก็ถูกควบคุมโดยกฎเกณฑ์ของ ก.ล.ต.ที่ห้ามไม่ให้ขายกับนักลงทุนรายย่อยต่ำกว่า 10 ล้านบาท” นายธวัชชัย กล่าว
นายมนตรี โสคติยานุรักษ์ ผู้อำนวยการหลักสูตร MPA คณะรัฐประศาสนศาสตร์ สถาบันบัณฑิตพัฒนบริหารศาสตร์ (นิด้า) เปิดเผยว่า แนวคิดในการโอนหนี้กองทุนเพื่อการฟื้นฟูฯ ให้ ธปท.เป็นผู้รับผิดชอบ จะกระทบกับฐานะของ ธปท. และไม่ใช่การลดหนี้สาธารณะ แท้จริง
นายมนตรี กล่าวว่า หากรัฐบาลมีความกังวลต่อตัวเลขหนี้สาธารณะที่เพิ่มสูงขึ้นนั้น ก็อาจจะเลือกแนวทางให้สัมปทานภาคเอกชนเป็นผู้ลงทุนโครงสร้างพื้นฐานเพื่อป้องกันน้ำท่วม หรือจัดตั้งกองทุนโครงสร้างพื้นฐาน ขายให้กับนักลงทุน